Pʉga rʉmʉ Samaria macana mena aniri bero cá-aácoami Jesú Galilea yepapʉ.
Jesú cʉ̃ majuu cʉ̃ ca-ĩricarore bairona ca-baiwʉ:
“Dio ye quetire ca-buiori majocʉre cʉ̃ ya yepa macana cʉ̃re tʉjooquẽnama.”
Cʉ̃ ya yepa Galileapʉ cʉ̃ ca-ejaro camaja to macana maca caroaro cʉ̃ ca-tʉjʉ wariñuuwã.
Na quena Jerusalén'pʉ pascua boje rʉmʉ ca-tʉjʉra ejayupa.
Topʉ Jesú cʉ̃ cá-áti iñooriquere ca-tʉjʉyupa.
To bairi cʉ̃re ca-nʉcʉbʉgowã.
Jesú Galileapʉ ãcʉ̃ Caná na ca-ĩri macapʉ ocorena apeye ʉje ocore cʉ̃ cá-áti jeeñoorica macapʉ ca-tunu aámi.
Ti macapʉre jicãʉ ti yepare ca-rotii ʉpaʉre ca-rotibojaʉ ca-ãmi.
Cʉ̃ macʉ ca-riayupʉ.
Capernaumpʉ ca-añupʉ ca-riaʉ.
To bairi,
“Jesú Judeapʉ ca-ãnacʉ Galileapʉ ejayupʉ,”
na ca-ĩrijere queti apii Jesú tʉpʉ cá-aájupi.
Ejaʉ,
oco bairo cʉ̃ ca-ĩiwĩ Jesúre:
—Yʉ macʉre cʉ̃ netoobojaʉ ajá.
Bai yajigʉpʉ ãmi,
ca-ĩiwĩ.
To bairo cʉ̃ ca-ĩiro oco bairo cʉ̃ ca-ĩiwĩ Jesú:
—Yʉ cá-áti iñoorijere tʉjʉquẽnana yʉre mʉja nʉcʉbʉgogaquetibʉja.
Ca-riaʉ pacʉ maca oco bairo ca-ĩiwĩ Jesúre:
—Ʉpaʉ,
jitá,
yoaro mee.
Yʉ macʉ bai yajiipʉ baimi.
To bairo cʉ̃ ca-ĩiro oco bairo cʉ̃ ca-ĩiwĩ Jesú:
—Mʉ ya wiipʉ tunu aácʉja.
Mʉ macʉ catícoagʉmi,
ca-ĩiwĩ Jesú.
To bairo Jesú cʉ̃ ca-ĩrijere apiri cʉ̃ ya wiipʉ ca-tunucoami.
Cʉ̃ ca-tunu aáti paʉ cʉ̃ paabojari maja maapʉ cʉ̃ boca ejari,
oco bairo cʉ̃ ca-ĩiwã:
—Mʉ macʉ catícoami.
To bairo cʉ̃ na ca-ĩi buioro:
—¿Di paʉ majuu cʉ̃ catí jʉgori?
na ca-ĩi jeniñawĩ.
To bairo cʉ̃ ca-ĩiro:
—Paaribota beroacã cʉ̃ bʉgo janacoapʉ,
ca-ĩiñuparã.
To bairo na ca-ĩi buioro:
—Ti paʉ majuuna,
“Mʉ macʉ catícoagʉmi,”
yʉ ĩiwĩ Jesú,
na ca-ĩiñupʉ.
To bairo ca-bairijere tʉjʉri Jesúre ca-nʉcʉbʉgoyupʉ,
cʉ̃ ya wii macana to bairona.
Ca-rotibojaʉ macʉre cʉ̃ ca-netoo catíorique Galilea yepapʉre ʉje oco áti jeeñoori bero cʉ̃ cá-áti iñoo bapoorique ca-añupa ti wame.